《事君尽忠行》
宋代·释文珦

为子当尽孝，事君当尽忠。
凡人不知此，斯与犬豕同。
臣子固贞亮，君父或颛蒙。
乃知守忠孝，亦系於遭逢。
比干忠以戮，申生孝而终。
忠戮得称仁，孝终宜曰恭。
古今每如此，片言安可穷。
炳然垂竹帛，于以开盲聋。
所遭虽若彼，力行诚在躬。
於焉二本立，足为百行宗。
忠孝苟纯至，闻望当昭融。
此理亘万世，来者能无从。

作者简介：释文珦（一二一〇——？）（生年据本集卷一〇《看新历》“又看景定新颁历，百岁还惊五十过”推定），字叔向（影印《诗渊》册五页三七九八《宿山庵》署），自号潜山老叟，于潜（今浙江临安西南）人。早岁出家，遍游东南各地，游踪略见集中《闲中多暇追叙旧游成一百十韵》诗，有“题咏诗三百，经行路四千”之句，后以事下狱，久之得免，遂遁迹不出。终年八十馀。诗集已佚，清四库馆臣据《永乐大典》辑为《潜山集》十二卷。事见集中有关诗篇。